《赠督师曹将军》
宋代·毛直方

泰阶煌煌色已齐，祥飙为扫蚩尤旗。
幅员浩荡春台熙，不遗桴鼓惊锄犁。
羽林宿卫环三陲，居安节虑忘战危。
整暇自许忘其机，司马八法律以规。
蒐苗狝狩凛弗违，碧油有幢俨军师。
手持虎节谈鱼丽，闽关不以山与溪。
歌舞七德宣皇威，有来视师省檄飞。
将军名已草木知，干戈俎豆睢阳时。
已分勾当江南归，流芳奕叶今孙枝，
此行且赋从军诗，时清未用歌采薇，
天子有道守四夷。

作者简介：毛直方（生卒年不详，约1279年前后在世），字静可，建安（今福建建瓯）人。宋咸淳九年（1273）以周礼领乡荐，入元后不仕，优游闾里，授徒讲学。及科举制重兴，郡内以明经擢进士第者，多出其门。省府上其名，始被一命，得教授致仕，半俸终其身。所编有《诗学大成》、《诗宗群玉府》三十卷，所著有《冶灵稿》四卷、《聊复轩斐稿》二十卷。《元诗选·三集》录其诗二十六首。